钦定古今图书集成/明伦汇编/氏族典/第557卷 > 《廖用贤尚友录》 > 司马迁
## 钦定古今图书集成/明伦汇编/氏族典/第557卷 > 《廖用贤尚友录》 > 司马迁

按《汉书司马迁传》：“太史公有子曰迁，迁生龙门，耕牧
河山之阳。年十岁则诵古文。二十而南游江淮，上会
稽，探禹穴，窥九疑，浮沅、湘，北涉汶泗，讲业齐鲁之都，
观夫子遗风，乡射邹、峄，阸困蕃薛、彭城，过梁楚以归。
于是迁仕为郎中，奉使西征巴蜀以南，略邛、筰、昆明，
还报命。是岁，天子始建汉家之封，而太史公留滞周南，不得与从事，发愤且卒。而子迁适反，见父于河雒
之间，太史公执迁手而泣曰：“汉兴，海内壹统，明主贤
君忠臣义士，予为太史而不论载，废天下之史，予甚
惧焉，尔其念哉！”迁俯首流涕曰：“小子不敏，请悉论先
人所次旧闻，不敢阙。”卒三岁而迁为太史令，䌷《史记》
石室金鐀之书，于是论次其文。七年而遭李陵之祸，
幽于累绁，迺喟然叹曰：“是余之罪夫！身亏不用矣。”退
而深惟曰：“夫《诗》《书》隐约者，欲遂其志之思也。”卒述陶
唐以来，至于麟止，自黄帝始著十二本纪、十表、八书、
三十世家、七十列传，凡百三十篇，五十二万六千五
百字，为《太史公书》。迁既死后，其书稍出。宣帝时，迁外
孙平通侯杨恽祖述其书，遂宣布焉。至王莽时，求封
迁，后为史通子。

后汉